SKRIFTLIG FORESPØRGSEL E-2733/01

af Sebastiano Musumeci (UEN) til Kommissionen

(5. oktober 2001)

Om: Beslaglæggelse af et motorfiskefartøj i Den Sicilianske Kanal

I adskillige år har de tunesiske myndigheder foretaget uberettigede beslaglæggelser af sicilianske fiskefartøjer i det internationale farvand i Den Sicilianske Kanal, hvorved de således har overtrådt de grundlæggende principper i den internationale havret. Sidste uge blev endnu et motorfiskefartøj fra Mazara del Vallo, den mest betydningsfulde italienske havn, beslaglagt af ovennævnte nordafrikanske myndigheder. Disse beslaglæggelser medfører en alvorlig økonomisk byrde for de sicilianske fiskere.

Kan Kommissionen på baggrund af ovenstående oplyse:

1. Om den har kendskab til ovenstående alvorlige problemer? Om den kan gribe ind for at udvirke, at sådanne uheldige episoder aldrig mere finder sted?

2. Hvilke nye bestemmelser agter Kommissionen at indføre vedrørende fiskeriet i Middelhavsområdet og i særdeleshed vedrørende problemerne i forbindelse med fiskeriet i Den Sicilianske Kanal, hvoraf det vigtigste er det internationale partnerskab med grænselandene?

Svar afgivet på Kommissionens vegne af Franz Fischler

(6. november 2001)

Kommissionen har kendskab de hændelser, som sicilianske fiskerfartøjer, der sejler i internationalt farvand i Den Sicilianske Kanal, har været udsat for i flere år.

Kommissionens tjenestegrene har for nylig undersøgt Kommissionens muligheder for at gribe ind i sådanne hændelser (se Kommissionens arbejdsdokument om det ansvar, der for tiden påhviler Kommissionen og medlemsstaterne i forbindelse med fiskeriaftalerne med tredjelande(1). Denne undersøgelse er også blevet sendt til parlamentet, hvor den blev drøftet i Fiskeriudvalget). Selv om denne undersøgelse i første række vedrører hændelser, der finder sted i forbindelse med fiskeriaftaler, berører den også Kommissionens muligheder for at gribe ind over for sådanne hændelser uden for en fiskeriaftale, hvilket er tilfældet med Tunesien. I denne forbindelse konstateres det i ovennævnte arbejdsdokument efter en analyse af de implicerede parters, nemlig flagstatens, Kommissionens og redernes kompetencer, at Kommissionen ikke er involveret og derfor ikke har kompetence til at gribe ind i tilfælde af opbringning af fiskerfartøjer i en sådan situation.

Tunesien kunne dog på grund af sin geografiske beliggenhed og landets potentielle marine og økonomiske ressourcer være et af de få lande ved Middelhavet, der potentielt kunne være interesseret i en bilateral aftale med Fællesskabet. Fællesskabet er parat til sammen med de tunesiske myndigheder at undersøge de potentielle udviklingsmuligheder ved et bilateralt fiskerisamarbejde. På samme tid er Fællesskabet interesseret i at udvide fiskerisamarbejdet i Middelhavsområdet. I denne forbindelse arbejder det sammen med de tunesiske myndigheder om en reform og modernisering af Den Almindelige Kommission for Fiskeri i Middelhavet (GFCM), der er den eneste regionale organisation i Middelhavsområdet, der kan arbejde på at etablere en multilateral ramme for forvaltning af fiskeressourcerne i dette område og bidrage til at forstærke det internationale samarbejde mellem Middelhavslandene.

(1) SEK(2000) 1943.